15. schôdza NR SR - 8.deň - A. dopoludnia
Dátum: 2024-06-21
Poslanec: Matovič, Igor (SLOVENSKO)
Druh vystúpenia: Vystúpenie v rozprave

96. Kolegovia, kolegyne, hneď na úvod poviem, že, alebo ešte pred úvodom poviem, to, čo sa stalo Robertovi Ficovi, sa stať, samozrejme, nemalo. Akýkoľvek problém, nech spočíval v čomkoľvek, riešiť ho tým, že siahnem na niečo, čo, o čom môže rozhodovať len Boh, a ohroziť niekoho na zdraví v žiadnom prípade správne nebolo. Chcel som aj takýmto spôsobom tento akt odsúdiť a zároveň popriať Robertovi Ficovi, aby sa čím skôr uzdravil, hoci naveky zostane mojím politickým nepriateľom. Zároveň teda na úvod som chcel povedať po tomto predúvode, že veľmi rád by som hlasoval za tento návrh zákona a navrhol by som tam možno aj také vylepšenie pre Fica. Prečo mu navrhujete, neviem ani teraz už, priznám sa, tuším tri poslanecké platy. Dajme mu milión, ale ja to naozaj myslím vážne, dajme mu milión mesačne a nech vypadne a nech dá Slovensku konečne pokoj. Tento človek za 12 rokov pôsobenia pri výkone moci v podstate môžem povedať, že rozkradol 30 miliárd eur. Lebo to, že to umožnil svojim prisluhovačom, je na jeho hlave. On je ten zodpovedný. A keď raz niekto spôsobí škodu vlastne alebo je schopný spôsobovať svojím výkonom moci škodu pre štát, pre nás všetkých, lebo štát sme asi stále, dúfam teda, že nie sú zatiaľ vytesnení voliči opozičných strán, že štát sme vlastne všetci my bez ohľadu na to, kto koho volí, tak to je 200 miliónov, 250 miliónov eur každý jeden mesiac. Nie, dvesto, aby som bol správny. Dvesto miliónov eur je Fico schopný spôsobiť škodu, keď vládne, mesačne. Dajme mu milión a nech vypadne, nech konečne tu nespôsobuje škodu ľuďom, ktorí po drobnom tieto dane, poplatky, pokuty musia platiť do štátneho rozpočtu. Čiže ešte raz, mám návrh. Nedávajte mu trápnych päťtisíc euro alebo koľko mu idete dať. Dajte mu milión, ja vám za to zahlasujem a dajme mu podmienku, nech konečne vypadne z verejného života, lebo ušetríme pre nás všetkých 199 miliónov mesačne. Viete si predstaviť, ako sa ľudia budú mať, ako prasce v žite, keď budeme mať v štátnom rozpočte nerozkradnutých 199 miliónov? Áno, jasné. Možno vy už teraz rovno kalkulujete. Dobre, Ficovi dáme milión, dáme tam Kaliňáka, bude to taký istý zlodej a vlastne biznis pobeží ďalej. Ja som presvedčený, že keď sa Fica podarí odstaviť bokom a aj za takýto štátny úplatok z peňazí ľudí a budeme mať naveky od neho pokoj a keď chce mať ochranku, nech má aj sto ochrankárov, mu to zaplaťme. Stále to bude len zlomok zlomkovitý z toho, čo tento človek je schopný pri pôsobení vo verejnej politike napáchať škody na verejných financiách alebo na úkor peňaženiek obyčajných ľudí, ktorí to prispievajú do rozpočtu. Takže ešte raz. Páni, dámy, poďme Ficovi dať milión! Prečo by sme mu dávali päťtisíc, ale dajme mu podmienku nech vypadne a nech prestane konečne robiť Slovensku hanbu a škody na verejnom majetku, a teda to je, znamená na majetku ľudí, ktorí tieto peniaze do rozpočtu prispievajú. Možno mnohí z vás si dali otázku, že prečo robia, prečo prijímajú takýto zákon, však Fico má toľko nakradnutého, že on nie je odkázaný predsa na nejakých trápnych päťtisíc mesačne. Prečo to robia? Či náhodou týmto nevytvárajú dojem v ich voličoch, že vlastne ten Fico je odkázaný na tých päťtisíc mesačne. No jednoducho nie je odkázaný na päťtisíc mesačne a oni to veľmi dobre vedia, Fico to veľmi dobre vie, lebo nakradol toľko, že je zabezpečený na tisícky generácií dopredu. Ale on si potrebuje dokázať, že je niečo viac. Presne takto sa správal Stalin, Hitler a podobní. Oni na to odkázaní neboli, ale toto sú gestá, ktorými oni preukazujú tomu poddanému ľudu, tomu otrockému ľudu, ktorý spravujú, že oni sú niečo viac. Preto aj našité tie podmienky na mieru Ficovi, že keď si prečítate zákon, zistíte, kto vám z toho vypadne? Do prdele, Fico, dáte druhýkrát a znova iba Fico. Dáte tretíkrát, sprava, zľava, zospodu, zvrchu, stále iba Fico. Na mieru našitý zákon pre jedného konkrétneho človeka, lebo on si povedal po tej potupe, lebo on ten atentát vníma ako potupu, keď to bereme z jeho uhla pohľadu rozmýšľania. On si povedal po tej potupe, že on potrebuje pospolitému ľudu ukázať, že on si to môže dovoliť. To je to isté, čo urobil pred tým pol rokom, keď ako na drzovku po voľbách, v ktorých sľúbil, že bude ľudí hájiť, bude im stáť za chrbtom a ľuďom sa nič nezoberie, keď tým ľuďom jeden a pol miliardy eur zvýšil dane, poplatky, odvody, keď im napľul do tváre, ukázal, že on si to môže dovoliť, on je Boh. Presne takisto potreboval ukázať ľuďom, že on si to môže dovoliť, on je Boh tu na Zemi, keď si sám sebe zvýšil plat o 97 %. Ľuďom, ktorým sa zvyšuje plat o 5 %, ukázal, on je niečo viac. A toto je presne také, to poviem, finálne štádium diktátora, do ktorého sa Fico už dostal. Človeka, ktorý si myslí, že on je štát, on je slnko, on je štát, on je Boh. On môže rozhodovať o výhodách pre seba prostredníctvom svojich vlastných poslancov. Nechcem hovoriť, teraz sa zbabelo skrýva v nemocnici, bolo by, samozrejme, od neho chlapskejšie, nech by sa sem postavil a predkladal by on ten návrh. Ale radšej teraz mu vyhovuje byť ticho niekde v kúte, nechať odrobiť špinavú robotu ostatných, však teda Kaliňák znesie, v pohode spraví a vybavia mu niečo, aby on dostal tuto, jak tí potentáti si niekedy užívali to, že dostávali nejaké tie visačky a niektorí ich tam mali šedesát, tak aby Fico mal teraz tú ďalšiu visačku, jednu, potupí ľudí. Sľúbil im, že nič nezoberie, to, čo ľudia majú. Potupil ich, zaviedol im jeden a pol miliardy navyše daní, poplatkov, o 50 % zvýšil poplatky len tak, arogantne. Sľúbil s Pellegrinim, že budú nižšie ceny potravín. Napísal do správy, nechal to schváliť na vláde ešte keď, pred atentátom, že potraviny sú v poriadku v porovnaní s Poľskom, hoci na Slovensku za ten istý nákup Slovák zaplatí o 60 % viac jako za ten istý nákup v Poľsku. Hoci pred voľbami sľúbili, že potraviny, ceny potravín znížia, nie, po voľbách opäť chcel ukázať, že on si to predsa dovoliť môže, lebo on je Boh. To mal ďalší metál. Aj to, že si zvýšil ten plat o päťtisíc mesačne alebo 97 %, to je ten ďalší pocit samodôležitosti, toho vrcholného štádia diktátora, do ktorého sa tento človek dostal. A my teraz ako keby zľaknutí a, prepáčte, aj do opozície, tie vaše rečičky, páni a dámy z Progresívneho Slovenska, čo tu hovoríte, ďakujeme pekne, pán minister, že sme sa mohli s vami porozprávať. A čo ste vybavili, sa pýtam? To naozaj ideme tu trápne týmto diktátorom, ktorí včera zavraždili verejnoprávnosť v RTVS, ďakovať a ručičky bozkávať? Tak potom sa nečudujte, keď nabudúce budú mať kilové zlaté prstene, budú vám dávať, aby ste im ich pobozkali. Prosím vás, nestrkajte sa im do zadku. Sú to ľudia, ktorí v priamom prenose tu demontujú demokraciu, ktorí demontujú a vraždia spravodlivosť, verejnoprávnosť, a vy im ešte ďakujete! Toto je opozícia? Takú opozíciu si mafia praje, aby ste im bozkávali ruky a ďakovali len za to, že ste sa mohli s nimi porozprávať. Nie je to trápne? Ďakujme im vtedy, ak by takýto návrh zákona stiahli alebo zrušili by odtiaľ tie hlúposti, ktoré tam naozaj nepatria, tie arogantné pľuvance do očí rozumným a poctivým ľuďom. ----------------------------------------- Veľmi rád by som hlasoval za tento návrh zákona, aby sme tu niekomu dali doživotnú rentu alebo odškodnenie z pozície štátu. Nie ochranky, ale nejaký, možno áno, takýto finančný príspevok, ale ak by tam namiesto Fica nám z toho sita vypadla Zlatica Kušnírová alebo rodičia Jána Kuciaka, alebo manželka a deti jedného, druhého hasiča, ktorí zahynuli na diaľnici pred mesiacom, tam štát nie, tam štát povedal, vláda Roberta Fica povedala, že týmto dáme, zalepíme oči 50-tisíc jednorazovo. A koľko ideme dať Ficovi za rozkradnutie republiky, keď sme teda hasičom, ktorí sledovali verejný záujem, ktorí hájili verejný záujem, ktorí vykonávali svoje povolanie a poslanie a prišli o tom o život, sme im dali teda blahosklonne 50-tisíc eur. Koľko ideme dať Ficovi, spočítajme to! My sme to počítali, ak by mali jedného jediného ochrancu, tak je to plus-mínus v dnešnej cene, všetky náklady s tým spojené, to, čo mu idete schváliť, je to 27-tisíc mesačne. Keďže platy rastú, za tri roky, ak by, bodaj by, dúfam, že sa Pán Boh zmiluje a jeho to prestane baviť, alebo niečo iné, že odíde do dôchodku, alebo teda konečne prestane zavadzať, tak by mu to vychádzalo 30-tisíc mesačne. Lenže je tu jeden veľký háčik, Fico má nakradnuté majetky v zahraničí a keď si on povie, že on si pôjde tie nakradnuté majetky užívať do Dubaja alebo na Belize, a keďže v zákone teraz idete schváliť, že mu Policajný zbor má zabezpečiť dostatočnú ochranu, čiže ochranu, to znamená ochranu, aby sa mu nič nestalo, a on si povie, že on si pôjde užívať na Belize, lebo tam vie, že tam chce prežiť zbytok života, tak to naozaj podľa tohto zákona mu chcete zaplatiť sto ochrankárov, čo ho budú strážiť na Belize? Lebo na Belize je toľko vagabundov, ktorí si tam tiež vyviezli svoje nakradnuté majetky, a rôznych teda zbohatlíkov, ktorí či už tam majú prachy z obchodovania, z drog a z inej kriminálnej činnosti, že je tam dosť nebezpečno. To naozaj my mu budeme platiť stovku ochrankárov niekde na Belize? Viete, koľko bude stáť stovka ochrankárov? Keď jeden dokopy nás vyjde, lebo pri jednom potrebujete, keďže má byť nonstop 24 hodín, tak nás vyjde v podstate plat piatich ľudí plus odvody, plus, samozrejme, nároky na výsluhové dôchodky, to znamená, že pri jednom ochrankárovi sa dostávame k sume niekde skoro k 30-tisíc eurám, iba čisto celé tieto nároky, povedzme 25-tisíc. Povie si, že bude na Belize, a vy podľa tohto zákona mu musíte tam zaplatiť armádu ochrankárov, lebo podobne charakterní alebo bezcharakterní ľudia by ho o tie ozbíjané prachy ľuďom tejto krajiny chceli pripraviť, akože jednoducho on by len tak ľahko na tom Belize nemohol si užívať tie nakradnuté prachy, čiže potreboval by pri tom armádu ochrankárov. A to naozaj mu ideme teda zaplatiť stovku ochrankárov? To bude ale už stáť nie 25-tisíc, to už bude stáť 2,5 milióna mesačne, páni a dámy! Čiže ideme zalepiť ústa manželkám a deťom hasičov, ktorí vykonávali svoje povolenia a prišli o život, jednorazovými 50-tisícmi a Ficovi sme pripravení platiť aj milióny mesačne! Tak? To je to spravodlivé? Odmena za čo? Za sledovanie verejného záujmu, za boj za verejný záujem? Kde kedy Fico išiel po krku nejakému korupčníkovi a opačne, skúsme nájsť nejaký jeden týždeň, kde by sa nejakého korupčníka, alebo jeden deň v jeho politickom živote, kde by nejakého korupčníka nezastával, nekryl alebo nezabezpečoval týmto ľuďom zo svojej mafie beztrestnosť a ochranu. To, čo robil Fico celý život bolo v príkrom rozpore, politický život, v príkrom rozpore s ochranou verejného záujmu. A ideme mu dať za to odmenu, hovorím, možno aj milióny eur mesačne, lebo od neho záleží, kde sa rozhodne žiť. A keď sa rozhodne žiť v krajine, kde bude treba desiatky alebo stovky ochrankárov, tak to musíme podľa tohto zákona zabezpečiť. Každopádne je to výsmech a pľuvanec rozumným a poctivým ľuďom na Slovensku do očí. Lebo, po prvé, na to odkázaný nie je a on chce takto aj teatrálne ľuďom napľuť do očí, lebo vie, že takúto výhodu si nikto iný z nich nemôže sám sebe schváliť zákonom. Je to pľuvanec Kušnírovcom, Kuciakovcom a pozostalým po hasičoch napríklad. A pľuvanec aj, povedzme si, ľuďom, ktorí toto (rečník si poklepkal oboma ukazovákmi po bokoch čela) na hlave alebo na krku nenosia na okrasu. Napísať si do zákona, že to je zákon o zabezpečení väčšej bezpečnosti štátu, akože v čom, keď Ficovi dáme nejaké prachy ako odmenu za to, že rozkradol štát, že ho zdevastoval, zhumpľoval, že vo všetkých možných rebríčkoch sme na samom chvoste, Rumunsko, Bulharsko sú pred nami. Za čo mu dávame odmenu? Ak by tu mal aspoň, ja neviem, že jeden rok aspoň hospodáril ten človek lepšie ako priemerná krajina Európskej únie, ako sa podarilo nám všetky roky počas, počas našej koalície, že prvýkrát Slovensko hospodárilo lepšie ako priemerná krajina Európskej únie alebo eurozóny, čiže krajín, ktoré platia eurom, tak povedzme si, že dobre, za niečo si zaslúži. Ale on ani raz nehospodáril lepšie, rozkradol, čo mohol, zabezpečil spravodlivosť typu Kováčik, špeciálny prokurátor, alebo Trnka, špeciálny prokurátor, ktorí všetko, čo mohli, len upratovali pod koberec a božechráň chrániť alebo ísť po krku zločincom, a zabezpečil spravodlivosť, ako nám krásne o tom vypovedá nahrávka z poľovníckej chaty, kde vidíme, ako to fungovalo. Kde on sa hral na to, aké má plné námestia, a tam starý Bödör hovorí, že on mu vlastne zabezpečuje tie autobusy s tými dôchodcami, ktorí mu na tie mítingy chodia. Kde hovoria, kde nahovárajú, myslím, že vlastne kto to bol? Toť, tuším toť syn, pred chvíľku tu sedel spravodajca, bez hanby, Gašpar a jeho syn vlastne nahovára tuším Kaliňáka vlastne, ktorý to tu teraz predkladá, mi to pripadá že absurdné toto, že Hlava XXII, že, že nahovára jeho, že vlastne ho, jak sa z toho vyhovoríš, keď ti teda budú vyčítať, že kto toho Makóa pritiahol na finančnú správu. No vieš čo, zvaľ to na Lučanského, lebo Lučanský už sa nevie brániť, lebo on to už ani nepotvrdí, ani, ani nevyvráti. Toto je skutočný obraz charakteru týchto ľudí! Tuto rečnia o Lučanskom, teda jak sme my zavraždili Lučanského, ale keď sú zašití niekde, kde si myslia, že kamery nie sú, tak vymýšľajú, ako na Lučanského našiť svoje vlastné zločiny! Chápete to, tá absurdita týchto ľudí? Takže mrzí ma, že takýmto spôsobom po prvé vyhadzujete, pľujete do tváre ľuďom, ktorých som spomenul, vyhadzujete verejné prostriedky, že to zakrývate zbabelo za to, že teda zabezpečíte týmto väčšiu ochranu, hoci vlastne prioritným cieľom je umožniť Ficovi ten pocit, že on je niečo viac. Ale len chcem Ficovi z tohto miesta odkázať, a stále platí to, čo som povedal na začiatku, odsudzujem, čo sa mu stalo, prajem mu pevné zdravie, ale naveky zostane mojím politickým nepriateľom, lebo jednoducho rozkradol tento štát, umožnil ho rozkradnúť a 30 mld. eur, pre vašu predstavu je to to isté, ako keby posledných 20 rokov, odkedy Fico prvýkrát išiel vládnuť, sme každému jednému zosobášenému páru dali štátny 3-izbový byt a povedali: ďakujeme pekne, nemusíte splácať hypotéku, tento štát sa správa zodpovedne, on to za vás splatí . Takto sme si mohli žiť, takto tu rodiny mohli žiť v podstate život bez toho, aby boli zaťažení nejakými splátkami za svoje bývanie. Narodilo by sa nám o stovky tisíc detí viac. Ale nie, my sa rútime do prúseru. My sa rútime do krajiny, ktorá nebude mať verejnoprávne médiá, ktorá nebude mať demokraciu, kde zločinci budú trestaní za rozkrádanie obrovských majetkov trápnymi nejakými trestami. Kde verejné obstarávanie, keď sa starosta dohodne tuším do 800-tisíc euro, či koľko si to dali, do 800-tisíc eur jeden kamarát, druhý kamarát, tretí kamarát, chlapci, dajte mi tri ponuky a ja si vyberiem najlacnejšieho. A nabudúce, keď budeme stavať ďalšiu vec, tak dáte mi zase tri ponuky vy traja a vyberiem si teba, Ferko. A potom nabudúce si zase teba zoberiem, Janko. Toto ste včera schválili. Tuším včera bol tento zákon prijatý. Verejnosť nie je, už pravda nebude, že Zem je guľatá, božechráň. Už verejnoprávna televízia bude hlásať, že Zem je plochá predsa. Lebo keď ten dilino, neviem jak sa volá, ten šéf kultúrneho výboru, keď takéhoto typu a takýchto kvalít ľudia budú mať zrazu pod patronátom hľadanie pravdy v RTVS, tak tú verejnoprávnosť všetci si asi vieme predstaviť, ako vyzerať bude. Rútime sa do prúseru, do krajiny, ktorá zomiera na demografickú krízu, ktorá má najväčšie výdavky alebo teda najväčšiu, najväčší balvan budúcich výdavkov na dôchodky, ale nerodia sa nám deti. A zároveň z tej krajiny robíme krajinu, kde deti ani nebudú chcieť žiť. Kde rodičia, ktorí to cítia poctivo, rozumne a demokraticky voči tej krajiny, si povedia, že táto krajina im odpadla od chuti. Že možno chceli mať tri deti, ale povedia si, že také nešťastie nedoprajú trom, ale budú mať len dve, možno nebudú mať dve, budú mať len jedno, alebo možno si povedia, že pôjdu žiť radšej niekde inde. Krajina, ktorá bude odkázaná pre to, aby otvárala náruč černochom z Afriky, aby sem jednoducho niekto prišiel robiť na tie naše dôchodky. Toto sú dopady spravovania vecí verejných Robertom Ficom a vy mu idete za toto dať takúto doživotnú odmenu! Že sa nehanbíte, páni! Ja viem, máte moc, ale ako povedal Silvester Krčméry pred 70 rokmi, ale my máme pravdu. A ja pevne verím, že raz tá pravda opäť bude spravovať tento štát a vy, ktorí ste si povedali, že teraz to nastala tá vaša chvíľa a teraz to zhumpľujete a zabetónujete sa pri moci, že vy ten štát zase, opäť stratíte a už nikdy sa k moci nevrátite. A preto aj verím, že keď sa vám tento zákon podarí teraz prijať, tak nám sa ho v budúcnosti, alebo tým, čo prídu po vás a vás porazia v tých voľbách a dostanú sa k moci, že im sa ho podarí veľmi rýchlo zrušiť. Demokratický svet, demokratická západná Európa prisudzuje ochranu alebo nejaké pôžitky bývalým premiérom, prezidentom v priemere na päť rokov. Alebo majú pravidlo koľko rokov bol vo výkone, tak toľko rokov nech má nejaké tie pôžitky, napríklad teda tú ochranu. Nikto nemá také niečo, ako navrhujete vy, lebo nikto to neprijímal pre takýto zákon šitý na mieru pre jedného človeka a nikto ho neprijímal s tým, že vlastne prostredníctvom zákona chce napľuť poctivým a rozumným ľuďom do tváre. Mrzí ma to, že takto valcujete spravodlivosť, čestnosť a pľujete do tváre, jak som povedal, rozumným a poctivým ľuďom. Ale ešte raz zopakujem slová Silvestra Krčméryho: "Vy máte moc, ale my máme pravdu."